P6_TA(2005)0204

Kergrelvad

Euroopa Parlamendi resolutsioon käsi- ja kergerelvade kohta

Euroopa Parlament,

- võttes arvesse oma 15. märtsi 2001. aasta [1], 15. novembri 2001. aasta [2] ja 19. juuni 2003. aasta [3] resolutsioone käsi- ja kergerelvade laialdase leviku ja väärkasutamise vastu võitlemise kohta;

- võttes arvesse kodukorra artikli 103 lõiget 4,

A. arvestades, et ÜRO liikmesriigid kohtuvad 2005. aasta juunis ÜRO ebaseaduslike käsi- ja kergerelvade jälitamise avatud töörühma kolmandal sisulisel istungil;

B. arvestades, et ÜRO liikmesriigid kohtuvad 2005. aasta juulis teisel kahe aasta tagant toimuval ÜRO liikmesriikide kohtumisel, et kaaluda käsi- ja kergerelvadega ebaseadusliku kauplemise ÜRO tegevusprogrammi rakendamist, ning 2006. aasta juunis-juulis ÜRO tegevusprogrammi läbivaatamise konverentsil;

C. taaskinnitades Euroopa Parlamendi muret käsi- ja kergerelvade jätkuvalt laialdase leviku pärast, mis teravdab relvastatud konflikte ja suurendab ebastabiilsust, soodustab terrorismi, takistab säästvat arengut ja õigusriigi põhimõtete kehtimist ning toob kaasa ränki inimõiguste ja rahvusvahelise humanitaarõiguse rikkumisi;

D. kinnitades Euroopa Parlamendi kavatsust rohkem kaasata ELi ja tema liikmesriike konstruktiivsesse ja korrapärasesse dialoogi ELi poliitika sisu ja prioriteetide üle seoses käsi- ja kergerelvade kontrolli käsitlevate rahvusvaheliste ja piirkondlike algatuste ja läbirääkimistega;

E. olles veendunud, et EL ja tema liikmesriigid mängivad tähtsat rolli käsi- ja kergerelvade laialdase leviku ja väärkasutamise vastu võitlemiseks mõeldud kohaste rahvusvaheliste ja piirkondlike standardite väljatöötamisel ja propageerimisel;

F. julgustatuna nõukogu eesistujariigi avaldusest käsirelvade kohta 17. veebruaril 2005 [4] ÜRO Julgeolekunõukogus, milles tervitati asjaolu, et on teadvustatud tungivat vajadust kiirendada õiguslikult siduvate lepingute sõlmimist riikide vahel käsirelvade jälitamise, vahendamise ja vedamise kohta;

G. tervitades ELi aktiivset toetust ÜRO ebaseaduslike käsi- ja kergerelvade jälitamise avatud töörühmas õiguslikule kokkuleppele ning käsi- ja kergerelvade laskemoona arvamisele vahendi kohaldamisalasse;

H. tervitades ka toetust relvakaubanduslepingule, mida on avalikult väljendanud eesistujariik Luksemburg (Euroopa Parlamendi täiskogu istungil Strasbourg'is 11. mail 2005), samuti Soome, Ühendkuningriigi, Hollandi, Iirimaa, Hispaania ja Portugali valitsused, ning nende jõupingutusi koostöös partneritega piirkondliku ja ülemaailmse üksmeele saavutamiseks käsi- ja kergerelvade veo ülemaailmsete õiguslike standardite vajalikkuse osas;

I. tundes siiski muret, et EL pole ÜRO läbirääkimistel piisavalt pühendunud jälitusvahendi jätkumehhanismide loomisele, mis võimaldaks lisaks minimaalsetele ülemaailmsetele standarditele arendada välja vastavad parimate tavade suunised;

J. lootes ja oodates, et rohkem ELi liikmesriike kuulutab avalikult oma aktiivset toetust jõupingutustele saavutada üksmeel relvakaubanduslepingu osas, et keelata relvade vedu, mis võib aidata kaasa inimõiguste või rahvusvahelise humanitaarõiguse tõsistele rikkumistele;

K. kahetsedes aeglast edasiliikumist ÜRO laiapõhjalistel konsultatsioonidel käsi- ja kergerelvade ebaseadusliku vahendamise vastu võitlemise valdkonnas ning vähest pühendumist eesmärgile sõlmida rahvusvaheline kokkulepe relvavahenduse kontrolli kohta;

L. tunnustades, et 2004. aasta aprilli lõpust, kui Poolast ja Sambiast said 40. ja 41. riik, kes ratifitseerimise lõpule viisid, on ÜRO tulirelvaprotokoll jõustunud kui õiguslikult siduv dokument; rõhutab, et protokoll on esimene ülemaailmne vahend, mis kohustab ÜRO liikmesriike reguleerima tulirelvade tootmist, eksporti, importi ja vedu,

1. soovitab nõukogul ja liikmesriikidel edendada dünaamilise mehhanismi loomist kokkulepitud ÜRO jälitamisvahendi hindamiseks, muu hulgas luua tehnilistest ekspertidest koosnev töörühm, kelle ülesandeks oleks koostada parimaid tavasid käsitlevad suunised käsi- ja kergerelvade ning nende laskemoona tähistamise, registreerimise ja jälitamise kohta;

2. julgustab kuut ELi liikmesriiki, kes pole veel ÜRO tulirelvaprotokolli allkirjastanud, seda viivitamatult tegema;

3. nõuab tungivalt, et nõukogu ja liikmesriigid tegutseksid aktiivselt selle nimel, et saavutada piirkondlik ja rahvusvaheline üksmeel relvaveo ülemaailmsete standardite osas, mis põhinevad riikide rahvusvahelisest õigusest tulenevatel olemasolevatel kohustustel ja vajadusel rahvusvahelise relvakaubanduslepingu järele;

4. soovitab sellega seoses, et nõukogu ja liikmesriigid ergutaksid teisel iga kahe aasta tagant toimuval ÜRO tegevusprogrammi käsitleval ÜRO liikmesriikide kohtumisel 2005. a juulis elavat arutelu, eesmärgiga tagada relvakaubanduslepingu läbirääkimiste tagamine vahetult pärast 2006. aasta ÜRO tegevusprogrammi läbivaatamise konverentsi;

5. kutsub nõukogu ja liikmesriike üles taasalustama jõupingutusi, saavutamaks piirkondlik ja rahvusvaheline üksmeel vajaduse osas sõlmida rahvusvaheline leping käsi- ja kergerelvade vahenduse kontrolli kohta;

6. teeb ettepaneku anda vastutavale komisjonile volitused koostada 2006. aasta ÜRO läbivaatamise konverentsi ajaks omaalgatuslik raport, eesmärgiga uurida põhjalikult EL tegevusi ja poliitikat seoses käsi- ja kergerelvadega ning täiendavalt edendada nõukogu ja liikmesriikide osalemist vastavas poliitikas piirkondlikul ja rahvusvahelisel tasandil;

7. teeb presidendile ülesandeks edastada käesolev resolutsioon nõukogu eesistujariigile, nõukogule, komisjonile, liikmesriikide valitsustele ja parlamentidele ning ÜRO peasekretärile.

[1] EÜT C 343, 5.12.2001, lk 311.

[2] EÜT C 140E, 13.6.2002, lk 587.

[3] ELT C 69E, 19.3.2004, lk 136.

[4] Nõukogu eesistujariigi avaldus, viide PRES05-013EN, 17.2.2005.

--------------------------------------------------